
–	võttes arvesse Petr Bystroni puutumatuse äravõtmise taotlust, mis saadi Saksamaa Liitvabariigi justiitsministeeriumilt 24. oktoobri 2024. aasta kirjaga, milles edastati Müncheni peaprokuröri taotlus seoses Petr Bystroni suhtes poolelioleva kriminaalmenetlusega, ja mis tehti teatavaks täiskogu istungil 3. aprillil 2025,
–	võttes arvesse asjaolu, et Petr Bystroni puhul loetakse, et ta loobus kooskõlas kodukorra artikli 9 lõikega 6 õigusest anda selgitusi,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta, 19. detsembri 2019. aasta ja 5. juuli 2023. aasta otsuseid[footnoteRef:1], [1:  	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115; kohtuotsus, Üldkohus, 5. juuli 2023, Puigdemont i Casamajó jt vs. Euroopa Parlament, T-272/21, ECLI:EU:T:2023:373.] 

–	võttes arvesse Saksamaa Liitvabariigi põhiseaduse artiklit 46,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0009/2026),
A.	arvestades, et Saksamaa Liitvabariigi justiitsministeerium on edastanud Müncheni peaprokuröri taotluse Saksamaal valitud Euroopa Parlamendi liikme Petr Bystroni puutumatuse äravõtmise kohta seoses väidetavate tegudega, mis võivad Saksamaa karistusseadustiku § 263 lõike 1 kohaselt olla käsitatavad kelmusena ja mis puudutavad väidetavat valeandmete esitamist seoses kindlasummalise hüvitise väljamaksmisega;
B.	arvestades, et taotluse kohaselt oli Petr Bystron 2017. aastast kuni 2024. aasta juulini Saksamaa Liidupäeva liige; arvestades, et Saksamaa Liidupäeva liikmena oli tal Saksa Liidupäeva liikmete seaduse (AbgG) § 12 lõike 3 kohaselt õigus saada kindlasummalist hüvitist, mida võib muu hulgas kasutada töötajate töölevõtmiseks; arvestades, et 10. novembril 2021 allkirjastas Petr Bystron töölepingu, et võtta oma Münchenis asuvasse valimisringkonna kontorisse tööle bürootöötaja; arvestades, et töölepingu Liidupäeva haldusteenistusele esitamisega kinnitas Petr Bystron väidetavalt selgelt asjaolu, et asjaomane isik hakkab tema valimisringkonna kontoris tööle bürootöötajana; arvestades, et taotlusest nähtub, et tegelikult ei töötanud see isik bürootöötajana; arvestades, et töölepingus sisalduva ebaõige teabe tõttu oli Liidupäeva haldusteenistus ekslikult seisukohal, et AbgG § 12 lõikes 3 sätestatud kindlasummalise hüvitise maksmise tingimused on täidetud, ja andis seetõttu juhised maksta bürootöötajale töötasu (kokku ligikaudu 14 850 eurot); arvestades, et taotluse kohaselt olid need asjaolud Petr Bystronile teada ja seega kahtlustatakse teda tahtlikult valeandmete esitamises;
C.	arvestades, et Petr Bystron valiti Euroopa Parlamenti 2024. aasta juunis toimunud Euroopa Parlamendi valimistel ja ta ei olnud väidetava süüteo toimepanemise ajal Euroopa Parlamendi liige;
D.	arvestades, et väidetav süütegu ja sellele järgnenud taotlus võtta ära Petr Bystroni puutumatus ei ole seotud Petr Bystroni kui parlamendiliikme kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
E.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi istungjärkude ajal on Euroopa Parlamendi liikmetel oma riigi territooriumil samasugune immuniteet nagu selle liikmesriigi parlamendi liikmetel;
F.	arvestades, et Saksamaa Liitvabariigi põhiseaduse artikli 46 lõigetes 2, 3 ja 4 on sätestatud järgmine:
2)	Liidupäeva liiget võib karistatava süüteo eest vastutusele võtta või vahistada ainult Liidupäeva nõusolekul, välja arvatud juhul, kui ta tabatakse teo toimepanemiselt või teo toimepanemisele järgneva päeva jooksul.
3)	Liidupäeva nõusolek on vajalik ka igasuguse muu Liidupäeva liikme vabaduse piiramise puhul või Liidupäeva liikme suhtes artikli 18 alusel menetluse alustamiseks.
4)	Kõik Liidupäeva liikme suhtes alustatud kriminaalmenetlused ja kõik artikli 18 alusel alustatud menetlused, kinnipidamised ning muus vormis isiku vabaduse piiramine tuleb Liidupäeva nõudmisel lõpetada;
G.	arvestades, et protokollis nr 7 (Euroopa Liidu privileegide ja immuniteetide kohta) sätesatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
H.	arvestades, et kodukorra artikli 5 lõike 2 kohaselt ei ole parlamendiliikme puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t puuduvad faktilised asjaolud, mis viitaksid sellele, et kohtumenetluse tegelik eesmärk on kahjustada tema kui Euroopa Parlamendi liikme poliitilist tegevust;
J.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2:  	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266.] 

1.	otsustab Petr Bystroni puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Saksamaa Liitvabariigi pädevale ametiasutusele ja Petr Bystronile.

